Gosztonyi Csenge Luca

**AZ EMBER TRAGÉDIÁJA-AVAGY ÖNTEREMTÉS A KARANTÉN IDEJÉN**

egyfelvonásos

AZ ÚR

LUCIFER

TAMÁS

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Oly öreg ez a földgolyó, és mily régóta tapossa ember a kérgét. És mégis, bizton állítom, nincs új a nap alatt. Generációk jönnek, mennek, születnek, halnak, jót cselekszenek és bűnbe esnek. Hányan töprengtek már a világ sorsán? Hányan akarták megváltani azt? Hányan tettek tényleg érte? Milliárdok! De még ma is forog a mű, még ma is új emberek születnek burkára. Itt van a legújabb generáció, ifjú titánok, magabiztosan vágnak neki az élet próbatételeinek. Válaszokkal. Meg persze néha kérdésekkel is, de sokszor hamarabb a válaszokkal. Úgy gondolják, ők a minden, a csúcspont… És ugyanúgy elindulnak vándorútra az életben, mint a korábbiak is, és felhorzsolják néhanapján a térdüket…*

TAMÁS Ah, élni, élni: melly édes, mi szép! És úrnak lenni mindenek felett- gondoltam majd’ három évtizedig, mint minden ember… Most meg egyre inkább érzem, hogy még magamnak sem vagyok ura… Talán nem vettelek észre? Vagy eddig nem voltál itt?

LUCIFER azt hiszed, ennyit késtem? Itt voltam én mindig is, óvón féltelek születésed óta. Számtalanszor győztél felettem, mert az a végzetem, hogy harcban bukjak szüntelen, de új erővel felkelek megint, és eljövök hozzád.

AZ ÚR Egész földet neked adám, és te emígy szólsz, hogy még magadnak sem vagy ura?

TAMÁS Nem vagyok úr. Az voltam, ami minden ember: fenség, észak-fok, titok, idegenség, lidérces, messze fény. De nem tudtam így maradni, szeretném magam megmutatni, szeretném, hogy ha szeretnének, és lennék valaki… és lennék valaki…

AZ ÚR (kifelé) Ilyenkor mit van tenni? Ha azt áhítaná az ember, hogy legyen valakié, akkor atyai szavammal nyugtatgatnám: az enyém vagy, szeretett fiam. De az ember nem erre sóvárog! Ő valaki akar lenni… Istent játszik képzeletbeli színpadon, és csodálja, ha nem hallja a hangom.

TAMÁS (kamerába) Szervusztok Kedveseim! Eljött az újabb videó ideje, remélem, már vártátok. Arra gondoltam, hogy ma arról fogok mesélni nektek, hogy hogyan telnek a mindennapjam így a karantén idején…

TAMÁS Nem… Ez még mindig semmilyen… Klisés, édeskés, erőtlen. Ki vagyok én?

LUCIFER Na, ki vagy te?

TAMÁS Egy paca vagyok. Egy paca az álló időben, ami átsuhan rajta. Bárki rám tekint, egy elmosódott foltot lát, hisz rohanok… De ezt senki nem veszi észre, hiszen ők is rohannak. Most viszont megállt minden, és mindenki… és mintha az idő- a kariosz- csak erre várt volna, elindult, megteremtődött. Lett idő. Lett idő félni. Lett idő ránézni a másikra. Lett idő elgondolkozni. Lett idő együtt tanulni. Lett idő mindenre. Nem gondoltam, hogy ez ennyire meg fog risztani.

LUCIFER Miért félsz, Tamás?

TAMÁS Eddig a rohanó időben éltem, a khronosz fia vagyok, az emelt piedesztára. Most viszont eljött a kariosz ideje…

LUCIFER Akkora baj ez? Tudom én, a görög firkászok megkülönböztették őket a zagyvaságaikban: ott a khronoszuk, ami telik, ami fizikailag mérhető, ami kettyen egyet az óramutató minden ugrására. Amott meg a kairosz, ami aktuális, amiben jelen lehet lenni, minőségében megélni. De ez annyira megfoghatatlan. Maguk a szerzők sem tudják, mire gondolnak alatta. A latin nyelv, mint oly sokszor, most is bölcsen járt el, hogy nagyvonalúan tempusnak fordította mindkettőt.

TAMÁS Időtlen szellem, nem érted szavam. Magam sem érteném, ha nem saját bőrömön érezném. De én vagyok az, aki mindig rohan. A naptáram olyan zsúfolt, hogy benne a betűk szinte hangya-rajjá olvadnak össze. 8-tól megbeszélés, 9-től oktatás, 10-től másik helyszínen oktatás, 11-től forgatás. De most a khronoszt megöltük, és olyan nehéz újrateremtenem önmagamat a kairoszban.

AZ ÚR (kifelé) Újrateremteni? Fel nem foghatom, miért nem érzi az ember, hogy atyai kezem őt a kairoszba formázta. Miért kéne hát újrateremteni? Én egyszer már megteremtettem. Bőven elég lenne az embernek visszatérnie önmagához, saját természetéhez.

LUCIFER Hát akkor mi tart vissza? Miért nem teremted magad újra?

TAMÁS Te! Folyamatosan duruzsolsz, a saját szavamat sem hallom tőled! Így hogyan gondoljam újra magam, teremtsem meg a kairoszi Tamást?

LUCIFER Puszta jószándékból teszem. Vezetődül szegődnék szívesen. Vezettem én már komoly gondolkodókat: Ádámot, Faustot. Mind bölcsebbek lettek szavam hallgatván. Miért pont neked ne tudnék segíteni?

TAMÁS Te? Te komédiás!

LUCIFER Hallottam mondogatni itt-ott, hogy a komédiás papot tanított.

TAMÁS Úgy van, ha a pap is komédiás csak… Borzalmas tanácsokat adsz egész nap!

LUCIFER Mégis melyik tanácsom ellen van panasza uraságodnak?

TAMÁS Mégis melyik? Megszólalt reggel az ébresztőm, és első szavad mi volt?

LUCIFER Aludj csak édes fiam, hiszen nincs hova rohannod.

TAMÁS Hát ez az!

LUCIFER Mert volt hova rohannod?

TAMÁS De itt még nincs vége a sornak! Mikor felkeltem, ajkaid ilyesmit mormoltak: hagyd a borotvát, a fésűt másra, inkább menj fel a padlásra!

LUCIFER Minek annyit cicomázni, itthon úgyse lát senki! Oly hiú ez az emberi fajta…

TAMÁS Azt szeretnéd, hogy borostásan, köntösben a padláson lődörögjek, mint világ bolondja?

LUCIFER Nem volna rossz móka.

TAMÁS Nélküled is igen nehéz! Azt tanácsolom mindenkinek, ki reám hallgat: A karantén idején is tartsa magát karban. Keljen időben, öltözködjön fel, tegye magát rendbe, mozogjon eleget, a tanulásról se feledkezzen meg, és ha ideje engedi, elméjét könyvekkel pallérozza.

LUCIFER Te is tedd magad nyugodtan karba! Mindkét karom reád vár! Keblemre pajtás! Jó lesz neked itt. Az én elvárásaim nem nagyok, a csíkos pizsamás, borostás formáddal is megvagyok.

TAMÁS Mondd már el, szellem, hogy mi célod! Miért kísértesz engem kísérve utamon?

LUCIFER Mert van neked mondandóm. Mutatnék neked egyet és mást, mit ha két szemed meglát, talán bölcsebb leszel, és nem ilyen oktondi. Van kedved utazni?

TAMÁS Érdekel ajánlatod.

LUCIFER Mi az a hely, hova mindig is vágytál?

TAMÁS A Paradicsomba.

LUCIFER Indulhatunk máris, egyet se félj, ott leszel, mielőtt a másodpercmutató körbeér.

*Paradicsom*

AZ ÚR *(csak hang)* Akkor elvitte Jézust a lélek a pusztába, hogy megkísértse az ördög. Miután negyven nap és negyven éjjel böjtölt, végül megéhezett. Ekkor odament hozzá a kísértő, és ezt mondta: Ha Isten Fia vagy, mondd, hogy ezek a kövek változzanak kenyérré! Ő így válaszolt: Meg van írva: „Nem csak kenyéren él az ember, hanem minden igével, ami Isten szájából származik.”

TAMÁS *(kukac képében)* Hol vagyunk? Minden olyan piros. És nyálkás.

LUCIFER *(kukac képében)* Ott, hova vágytál. Paradicsomban.

TAMÁS Azt ígérted, érdekes dolgokat mutatsz! Mi az, mit itt nézhetnék? A paradicsom magját, vagy a húsát akartad szemeim elé tárni?

LUCIFER Te kérted, hogy itt landoljunk, nekem meg kapóra jött. Sokkal jobb, mint egy tök. Nem üt akkorát, amikor belefúródsz. Vannak rossz élményeim, de ezt most hagyjuk.

TAMÁS Na és most merre tovább? Vagy csak ide jöttünk enni egy vacsorát?

LUCIFER Kifelé!

TAMÁS Hé! Hol van kezem s lábam?

LUCIFER Otthon hagytuk őket. Nem fognak kelleni. Igyekezz inkább! Féregnek lenni se szégyen, az is Istened teremtménye.

TAMÁS Megyek, megyek… Mutasd az utat!

LUCIFER Erre! Erre! A fény felé. Itt is vagyunk a felszínen. Olyan lehetőséget adok neked, milyen még soha nem járt senkinek: A paradicsomból tekinthetsz le a pórnépre.

TAMÁS Ez egy áruház?

LUCIFER Igen! Pontosan! A kedvenc helyem, a 21. század leglényegibb színpadja. Itt keveredik a görög teátrumok világa a római gladiátor-csaták hangulatával, miközben beleolvad a shakespeari komédia virgoncsága az orosz drámák melankóliájába. Mindez itt kondenzálódik egy letisztult, modern burokban, az élelmiszer osztályon. Csak könyökölj ki vörös-bársony páholyod mellvédjére, és élvezd a színek, hangok, jelenetek bódító örvényét.

TAMÁS És az nem sérti a színházi élményt, hogy egyszerre ennyi cselekmény zajlik? Azt se tudom, hová kapjam a fejem!

LUCIFER Dehogy! A század emberének ez kell: nyüzsgés, zsongás, mozgás. Nehéz ezt rendezni, elhiheted. Néha engem is fáraszt. Pláne, hogy nagy teret kell hagyni a résztvevőknek, hogy improvizáljanak, és ne tűnjön fel nekik, hogy színház az egész életük. Na, de függönyt fel! Nézzük a mai műsört! Legyen mondjuk körkapcsolás, mint a sportban!

LUCIFER *(riporteres hanglejtésben)* Hölgyeim és uraim, a fürdőszoba osztályon ma is izgalmas küzdelem elé nézünk. Még 3 óra hátra záróráig, de már csak egyetlen egy zacskó wc-papír maradt. Vajon ki lesz a szerencsés, aki megkaparintja? A sok gyermekes anyuka, aki a biztonság kedvéért szeretne plusz egy csomaggal hazavinni? Vagy a nyugdíjas hölgy, aki már három napja hiába próbál toalettpapírra szert tenni? Esetleg a fiatalasszony, ki bár idejekorán készleteket halmozott, a mostohafia a múlt hétvégén játékból megúsztatta az összes otthon lévő tekercset a fürdőkádban? A…

TAMÁS *(szavába vágva)* Lucifer! Látod ott azt a sok embert? Mi annak a csődületnek az oka?

LUCIFER A vírus összehívta őket, hogy könnyebben tudjon terjedni egyikről a másikra…

TAMÁS Ne ironizálj, Szellem!

LUCIFER Akciós az UHT tej, hagyjál már az unalmas tömegjeleneteddel. Te komolyan nem látod meg az izgalmas részleteket? Nézd mondjuk a lányt, aki köröz a hűtőpult előtt!

TAMÁS Azt a szőkét?

LUCIFER Nem, te vaksi! A barnát, aki fancsali!

TAMÁS Mi van vele?

LUCIFER Élesztőt keres.

TAMÁS Na és?

LUCIFER Komolyan nem látod? Pedig egy igazi dráma rajzolódik ki előttünk. A vőlegényének szeretne a születésnapjára pitét sütni. Tudom, különös választás, de a férfi azt szereti. Elhatározta magát hősnőnk, előkereste a nagymama receptjét, megvett minden alapanyagot, de hiába járta végig az összes boltot, élesztőt csak nem kapott. Hát nem gyönyörű nézni ennek a szívszorító drámaiságát? Ahogy egy nő szíve meghasad a hűtőpult előtt! Ilyet még elgondolni sem tudtak a görög szerzők.

TAMÁS De…

LUCIFER *(izgatottan)* Nézd, amott a túlsó sarokban! Hogy szapulja az asszony a férjet a férj pedig az asszonyt, pedig az Urad szerint egy test valának… Annyira szapulják egymást, hogy észre se veszik: ki van szakadva a liszteszsák, amit kosarukba tettek, és úgy hullik az őrlemény, hogy még egy jóra való márciusi hófelhő is megirigyelné. Igaz az a mondás, hogy a legnagyobb komédiás maga az élet!

TAMÁS Nem segít itt már más, csak egy kenyérszaporítás… Se élesztő, se liszt, így legfeljebb követ lehet sütni.

TAMÁS *(kiabálva)* Mi a? Lucifer? Miért mozog a föld?

LUCIFER Jaj, ne! Egy vásárló pont a mi paradicsomunkat nézte ki magának! Ezzel nem számoltam! Jobb, ha pucolunk! Gyere!

TAMÁS És akkor most itt hagyjuk a paradicsomot, amit körbemászkáltunk? Győrfi Pál ehhez mit szólna?

LUCIFER Gondolom, csak annyit, hogy moss kezet! A szellemvilágban más az etikett. Mit gondolsz, miért van annyi gyümölcs, ahol van féreg-bejárat, de nincs féreg-kijárat? Tán azt hitted, megeszi magát a kukac odabent? Egyébként meg tudok egy jobb helyet! Menjünk!

*A földön*

AZ ÚR *(csak hang)* Ezután magával vitte őt az ördög a szent városba, a templom párkányára állította, és így szólt hozzá: Ha Isten Fia vagy, vesd le magadat, mert meg van írva: „Angyalainak parancsot ad, és kézen fogva vezetnek téged, hogy meg ne üsd lábadat a kőben.” Jézus ezt mondta neki: Viszont meg van írva: „Ne kísértsd az Urat, a te Istenedet!”

*A falon*

TAMÁS *(pók képében)* Hol vagyunk hát Szellem?

LUCIFER *(pók képében)* Ott, hol minden összeér. Ahol a három él egybefut…

TAMÁS A három isteni személy?

LUCIFER Nem, dehogy, te balga! A fal három oldala! A sarokban vagyunk, te marha! Még pedig a szekrény fölött jobbra.

TAMÁS De legalább lábaim visszakaptam.

LUCIFER Rögtön nyolcat. Látod, mennyivel nagylelkűbb vagyok, mint a te Urad?

TAMÁS És mit vétettem, hogy sarokba állítottál? Nyolc lábammal kukoricán is térdepeljek talán?

LUCIFER Nem, inkább a hálód sződd, mint bármely jólnevelt kaszás! Nehogy lebukjunk!

TAMÁS Előbb féreg, most kaszás pók, mivé tesz még rossz sorom?

LUCIFER Bölcsebbé, ha nem csak rísz mindig, hanem figyelsz, hogy mi történik. Ismerd meg mondjuk, néhány újdonsült barátunk.

TAMÁS Ez egy család nappalija, ha jól látom. Miért hoztál pont hozzájuk?

LUCIFER Ha nem járna folyton a szád, sokkal bölcsebb válaszokat kapnál. Miért egy hazug szellem szavára figyelnél inkább, mintsem arra, hogy tulajdon szemed mit lát?

TAMÁS Ha jól látom, egyik hősünk a nagymama.

LUCIFER Szemed jól látja, így van. Neve nem fontos, ő is mindig elfelejti, nekünk sem kell hát rá emlékezni.

TAMÁS És itt van még egy hölgy, karanténhoz képest jól öltözött. Illetve az ura, aki nekem kicsit fura.

LUCIFER Magam sem mondhattam volna szebbed, esetleg csak másmilyen sorrendben.

TAMÁS Azt mondod, számunkra a férfi a fontosabb?

LUCIFER Ő van most a porondon. Te süket vagy és tényleg nem hallod, ahogy magából kiront?

TAMÁS Én se lennék nyugodtabb, ha a vállalatom a csőd szélén állna. És szerencsére a telefonba ordít, nem a párjára.

LUCIFER Na de most lenyomta a telefont.

TAMÁS És a hangnem semmit sem változott. Az ember már csak ilyen. Nem mindig azzal ordít, akivel kéne.

LUCIFER Ne féltsd a nőt, mindjárt visszavág. Azt se tudják már, miért tartanak ki egymás mellett, mint egy pár. Így telik náluk napról napra az élet, mióta a karatén által arra ítéltettek, hogy egymást újra megismerjék, felfedezzék, hogy kivel alszanak egy ágyban oly régóta már.

TAMÁS Lucifer, ez rémes! Hogy lehet ekkora feszültséggel élni? Hogy lehet egymáshoz így szólni? Tapintatlanul, otrombán? Mért ordít azzal, kinek hízelegni kellene? Miért pofon a jussa virágcsokor helyett? Az ebédlőasztalra kerülő leves miért fröccsen ki a tálból? A tányér miért a padlóra vándorol? Lucifer, én ezt nem értem! Az ember társat választ, mint a gerle! Azért, hogy azt szeresse! De akkor miért nem azt teszi? Helyette a világból is kiüldözi!

LUCIFER Te vagy a nagy infulenszer, felelj meg erre te, most az egyszer.

TAMÁS Én úgy gondolom, úgy sejtem, hogy egy házasságban nem a pillanatnyi érzelem, ami gyümölcsöt terem. Ahhoz döntés kell és áldozat. A döntés legyen egyszerű: akit választok, akár angyal, akár lótetű, azért fogok küzdeni, hogy őt mosolyogni lássam, és nem azért, hogy gáncsot vessek az előrehaladásában. És ha ez a döntést cselekvés követi, akkor a kapcsolat nem lehet más, csak örömteli. Persze, már ha mindketten egyformán döntenek, hisz egy bivaly nem húzhat kettő helyett szekeret. De ha frigyre lépnek az emberek, azt nem azért teszik, hogy egymást benne megöljék. Oltár előtt esküsznek e döntésre. Éljenek hát szerinte!

LUCIFER Látom, az elmélet, miről papolhatsz, jól megy. Megvalósítani már nem ilyen egyszer-egy. Aztán sokan az elméletet sem tudják, ezért inkább a szemükbe húzzák a csuklyát.

TAMÁS És mi a vita tárgya?

LUCIFER Maga se tudja szegény pára.

TAMÁS Egy egész életet háborúban leélni! Olyanban, melyből otthonod se menedék!

LUCIFER Majd elvállnak, és ezzel szabadulnak önön börtönükből.

TAMÁS De nem a személyiségüktől! És ha ezeket a hibákat nem orvosolják, más kapcsolataikban is lesznek galibák.

LUCIFER Na, most már a nagymamával is ordít! De szép fülemnek ez a nóta! Csal úgy záporzik a lófasz meg a kurva!

TAMÁS Szegény néni mit vétett?

LUCIFER Létezett.

TAMÁS Ilyen karanténban tényleg büntetés minden nap.

LUCIFER Hát még a gyereknek, aki odabent gunnyaszt.

TAMÁS Van gyerek is?

LUCIFER Egy egyetemista és egy gimis.

TAMÁS Itt is jön az egyik.

LUCIFER Az asszony meg idegességében nekilát port törölni. Mégse jó móka ez a pók gúnya. Váltsunk gyorsan színt, mielőtt agyonnyom és a szemetesbe taszít.

*Az asztalon*

TAMÁS És így lettem poratka pohárban.

LUCIFER Hirtelen jobb helyet nem találtam. A koszos pohár meg biztonságos, úgyis mindenki tisztát vesz elő, nem elmos.

TAMÁS Ha te mondod. Na, a család már a gyerekkel is ordít. A bátyja hollétét akarják tőle tudni.

LUCIFER Nem egyszerű a családdal. Bent a lakásban tüntetőleg csendes kamaszgyerek, egy egyetemista, kinek színét se látni, meg a demens nagymama, ki folyton szökne… Az ajtó előtt meg a vírus dörömböl. Ilyenkor nem csoda, hogy a tányér a padlón csörömpöl.

TAMÁS Amíg nem a pohár, addig nincs vele gond, csak minket valamelyik családtag földhöz nem vágjon.

LUCIFER Mondtam már, hogy biztonságban vagyunk. Ki hallott már poharat repülni vitában? Arra a tányér teremtetett, nem hiába.

TAMÁS A gyerek az asztalhoz ült, a levesből is mert, de amint hangos szót hallott, mégis felkelt. Sőt, minket is felkap egy flakon vízzel egyetemben… Biztos jó helyet választottunk itt a pohár alján rekedve?

LUCIFER Akkor kezdj félni, ha a vizet bele is tölti. Szárazon biztonságban tudunk csücsülni.

TAMÁS Ez lenne a gyerekszoba? Az én időmben minden falat poszterhad borított.

LUCIFER Az ma már kiment a divatból. Ki nézné a falat, ha ott van a monitor?

TAMÁS Milyen igaz, minket is elé ültet. Látod, hogy mit nyit meg a böngészőben?

LUCIFER Gondolom, valami felnőtt tartalom, most úgyis ingyenes a prémium…

TAMÁS Tévedsz, Szellem, ez csak közösségi oldal, egy leányzótól kérdezi meg, hogy van.

LUCIFER Abban legalább nem tévedtem, hogy lány lesz az eseményekben.

TAMÁS De a lány még nem is válaszol, máris panaszkodni kezd magáról. Elhordja a szüleit mindennek, majd az osztálytársai miatt kesereg: Nem mondják meg neki, mi a házi feladat, pedig megkérdezett hármat is egy délelőtt alatt. Most viszont felugrik egy újabb chat ablak, talán az majd a tanulnivalót is megadja.

LUCIFER Dehogy adja, nem azt akarja, beszól inkább, szidja. Alázza, elhordja nyomoréknak, bénának, beképzeltnek, langalétának, ügyefogyottnak, kétbalkezesnek, olyan szavakkal, miket még a pokolbéliek is megirigyelnek. Aztán huss, eltűnik az üzenet: nyoma veszett. Nem marad bűnjel. Helyette új érkezik, benne annyi: én sem tudom, bocsi.

TAMÁS És hősünk, úgy tűnik, feladja. Átlép inkább a videómegosztóra. Ott van csatornám nekem is, hátha rám kattint. A megtekintési szám sem utolsó, jó lenne egy újabb rajongó.

LUCIFER Nem azt nézi, ne bomolj, inkább egy játékot indított.

TAMÁS De már ki is lépett. Kedvetlen. Csak játszik az egérrel.

LUCIFER Újra videót keres. De még milyet!

TAMÁS Hogyan öljük meg magunkat…?

LUCIFER Én tanácsoltam neki álomban sugallva.

TAMÁS Ártó szellem, hogy képzelted! Ez csak egy gyermek!

LUCIFER És mennyire jobb lenne neki máshol. Kinn ebből a világból. Itt mindenki csak bántja, ő az osztály céltáblája. Az anyja egész nap rikácsol…

TAMÁS De előtte az élet, innen még bárhova elérhet! Hogy jössz te ahhoz, hogy ilyen tanácsokkal traktálod?

LUCIFER Ne már, végre valami izgalmas történt, erre az ajtó kinyílt, és becsoszogott rajta az anyuka. Mindennek az elrontója!

TAMÁS Teljesen más most a hölgy, mint az előbb. Kedvesen csicsereg, érdeklődik, hogy van a gyerek. Elmondja, hogy a nagymama, ma délelőtt majdnem elszökött boltba. Aztán témát vált, és a tanulásban segítséget ajánl, csak előbb ebédeljenek meg, mert kihűl a leves. És a gyerek máris lelkes. Megfogja poharát, és indul a konyhába, ahol a forró leves várja.

LUCIFER Ha giccses filmben lennénk, itt lenne elvágba: happy end javában.

TAMÁS Ne legyél ilyen dühös! Nem értem, miért kéne ezt a gyereket megölnöd.

LUCIFER Ördögi szenvedélyek.

TAMÁS Ott a vírus, nem elég?

LUCIFER Az önjáró, unalmas. Jobb szórakozás, ha mások halnak.

TAMÁS Fene az ördög ízlésedet, nem is tudom, miért álltam veled szóba! Menj a pokolba!

LUCIFER Ugye tudod, hogy akkor te egy porszem maradsz?

TAMÁS Porszem voltam eddig is. Porszem az élet viharában. Inkább örökre porszem maradjak, mint hogy tőled még egy szót halljak!

LUCIFER Ne az én egrecíroztatásommal foglalkozz! Inkább az asszonyt hallgasd, hogy sápog!

TAMÁS Mi történt, ártó szellem? Ebben is a te kezedet sejtem.

LUCIFER Most viszont tévedsz, cimbora, ez a te Uradnak a partija.

TAMÁS Mivel vádlod Istent?

LUCIFER Hajlamot adott az idősebb fiúnak. Nem másra, mint szenvedélybetegségre és depresszióra. Amivel egy ilyen család párosodott. Mit gondolsz, mi ez, ha nem konc, mit Urad egyenesen a markomba dobott?

TAMÁS Én csak ember vagyok, nem érthetek mindent. De úgy érzem, hogy te ferdítesz. Vétket másra kenni sosem voltál rest!

LUCIFER Én kennék vétket másra? Az az embernek szokása! Már Ádám is így szólt: Éva volt, az almát ő szakajtotta. Éva meg: a kígyó mondta! Olyanok vagytok, mint mindig! A saját vétkével engem feketít! Nőj fel ember! Vállalj felelősséget! Ha bármi van Istenre vagy Ördögre kenni? Ezeréves arcunk sokat elbír, de ez mégis több mint sok! Aztán ránk kenitek azt is, hogy előre nem haladtok! Én most a teljes szellemvilág nevében felháborodok! Sőt, nem csak a szellemvilág, de a teremtett világ nevében is! Mindent ránk kenni! „Kiabáltam, mert rossz kedvem volt a széltől”? – Nem. „Összevesztem anyámmal, mert a csillagok állása ezt diktálta”? - Nem. „Elvesztettem a játékot, mert a Sátán belenyúlt”? – Nem!... Nem! Nem! Nem és nem! Nőj fel emberiség! Az édenben még ért úgy viselkedni, mint az óvodás, hisz alig voltál pár órás! De többezer éve alatt nem tanulni semmit!

TAMÁS Értelek, szellem, de halkabban! Engem az is érdekel, hogy mi van a fiúval!

LUCIFER Túladagolta magát, és ennyi! Nem kell itt plusz összefüggéseket keresni. A szert nem én adtam kezébe, gondolhatod. Nem is Urad, te vadbarom. A gyerek vette magának. Ő is tette a szájába.

TAMÁS Értem, szellem, ne háborogj! Elsőre is megértettem, nem kell folyton ezt szajkóznod. Nem valami szép látvány, ahogy a koszban fekszik, jó sokat hányt.

LUCIFER Először látsz ilyet?

TAMÁS Igen.

LUCIFER Pedig nem egyszeri eset. Egész gyakran előfordul. És mindenhol. Aluljárókban a csövesek, kertek alján szinte még gyerekek, villákban a tehetősek… Csak a helyszín más, de amúgy hasonló a forgatás.

TAMÁS Tudom, szellem, nem vagyok bolond. De más látni, mint csak tudni. Más látni, ahogy egy élettel teli fiatal test a maga mocskában fekszik, ahova ő taszította magát.

LUCIFER Na most egyszer végre bölcset szóltál. Mármint azzal, hogy magát taszította, és nem én kergettem oda.

TAMÁS Unalmas, hogy folyton ezen lovagolsz. Új témát, vagy maradj csendben!

LUCIFER A kisebb fiú értünk nyúl, vigyázz.

TAMÁS Éltem már túl ennél nagyobb galibát.

LUCIFER És már a vizet is tölti.

TAMÁS Épp itt az ideje fürödni.

LUCIFER Belőlünk majd inni ad…

TAMÁS Remélem jó messzire sodor az áramlat…

TAMÁS És egy mellé csöppenő vízcseppel az ájult srác vállára hulltam, és Lucifert többé nem láttam. Remegett, merev volt, forró volt, hideg volt… Az anyján is láttam, hogy ideges. Nem tudott fia szenvedélyéről. Kapkodva tárcsázta a mentőt.

Próbáltam elképzelni a fiút. Elmémben összeállt egy ember, ami lehet nem is ő volt, de nekem olyan lett. Egy fiatal ember, aki bulikban néha szerek után nyúl, de úgy gondolja, ura a helyzetnek. A bulik gyakran jönnek, ideje sincs neki, hogy két etap között hiányozzon a szer. Az meg, ha valaki meg csak buliban használja, az ugyebár nem számít.

Aztán hirtelen hazakerül. A bulik eltűnnek, és előtérbe kerül a szülői kontroll. Amúgy is feszült a közhangulat, a család, ha lehet, még feszültebb. Nem meglepő hát, hogy hősünk is feszült. És úgy érzi, hogy hiányzik a szer. Valahonnan szert tesz rá. Aztán, mást is kap, mint amihez szokott, meg lehet, hogy hirtelen örömében többet is vesz be… Én így képzeltem el. Lehet, más történt, nem vagyok szakértő. De a vállán ülve utaztam be a korházba mentővel, és az úton imádkoztam. Érte rimánkodtam. Aztán elnyomott az álom.

*Purgatórium*

AZ ÚR *(csak hang)* Majd magával vitte az ördög egy igen magas hegyre, megmutatta neki a világ minden országát és azok dicsőségét, és ezt mondta neki: Mindezt neked adom, ha leborulva imádsz engem. Ekkor így szólt hozzá Jézus: Távozz tőlem, Sátán, mert meg van írva: „Az Urat, a te Istenedet imádd, és csak neki szolgálj!

AZ ÚR Tamás, te félsz.

LUCIFER Mi az, hogy fél? Retteg!

AZ ÚR Tamás, az írásban 365-ször szerepel, hogy ne félj.

LUCIFER Ki foglalkozik a te írásoddal?

AZ ÚR Te félsz bízni!

LUCIFER Benned inkább én se bíznék.

AZ ÚR Te félsz a vírustól.

LUCIFER Ez valóban kár. Különben könnyebben megkapná!

AZ ÚR Te félsz a haláltól!

LUCIFER Persze. Annyira azért nem szent ember, hogy automatikusan a te mesevilágodba kerüljön.

AZ ÚR Te rettegsz a hírnév elvesztésétől.

LUCIFER Pedig váltig állítja, hogy azt is csak a te dicsőségedre akarja felhasználni.

AZ ÚR És leginkább félsz saját magadat megismerni.

LUCIFER Még kiesne valami csontváz a szekrényből. Kiderülne, hogy képmutató, vagy öntelt, vagy…

AZ ÚR Tamás, neked nem ez a dolgod. A neved magában hordja a kételkedést. De szedd össze magad! Nem élhetsz le remegve egy teljes életet! Alázkodj meg! Engedd el a bálványokat, amikbe kapaszkodsz! Amiket féltesz! Térj meg magadhoz… hozzám!

*Az Úrral a Pokolban*

AZ ÚR *(csak hang)* Ekkor elhagyta őt az ördög, és íme, angyalok mentek oda, és szolgáltak neki.

TAMÁS Ez maga a földi pokol!

AZ ÚR Úgy is mondhatjuk. Itt sok ember haldokol.

TAMÁS És ismét saját testemben vagyok.

AZ ÚR Jobb annak, aki pók képében bujdokol?

TAMÁS Nem.

AZ ÚR Félsz még?

TAMÁS Igen, félek. Én is csak ember vagyok. Ember, aki fél a haláltól. És éppen a saját bőröm viszem a vásárra. Pókként egyszerűbb lenne. Vagy poratkaként.

AZ ÚR És inkább poratkaként lengnél a lágy szellőn, mint hogy az emberekhez odalépnél féltőn? Tamás, Tamás, gyáva vagy te a hivatásodhoz!

TAMÁS Nem vagyok, hiszen itt vagyok. Van, aki félelem nélkül él, de nem ő a hős, hanem az, aki a saját félelme felett győz.

AZ ÚR Jaj, te kerge hős, kabátod vízlepergetős…

TAMÁS Víz, de nem könnylepergetős…

AZ ÚR Miért vagy itt fiam?

TAMÁS Hogy segítsek a haldoklóknak és a betegeknek.

AZ ÚR Készen állsz rá?

TAMÁS Gyűjtöm az erőt. Látom a sok szenvedőt. Az ablakok mögött számomra kedves arcok. Marika néni talán már halott. Józsi bácsi gépeken, a kis Ádámka meg alig piheg, pedig még meg se érte a második évet.

AZ ÚR Nehéz ez a helyzet. De Tamás, az én emberem vagy. Mondd meg nekik. Mondd meg a haldoklóknak, hogy a szenvedés túloldalán én várom őket. Mondd meg a betegeknek, hogy küzdjenek. Mindegyiküket egyenként szeretem. Gondom van rájuk.

TAMÁS De ők nem értik, hogy ha szereted őket, mindezt hogy engedheted. És én sem.

AZ ÚR Nem érthet mindent az ember.

TAMÁS Rendben. Csak beszéltem egy orvossal mikor bejöttem. Ő mondta, hogy nincs elég gép: dönteni kell, ki az, ki tovább élhet, ki kapjon egyáltalán esélyt rá. Kinek kötik be az oxigént, és kinek nem. Szörnyű annak, aki ilyen felett dönthet.

AZ ÚR És nekik is szükség van reményre.

TAMÁS Valóban. Valóban.

AZ ÚR Hozz nekik reményt.

TAMÁS Azon vagyok.

AZ ÚR Ilyen helyzetben mindenkinek az a legjobb, amit tehet, hogy reményt ad és szeret. Neked meg ez feladatod is, fiam. Munkaköri kötelesség.

TAMÁS Ez tény.

AZ ÚR Kételkedsz?

TAMÁS Én mindig.

AZ ÚR Félsz?

TAMÁS Remegek.

AZ ÚR De megteszed?

TAMÁS Hiszek benne, szóval megteszem. Elindulok, és feladom a kenetet.

*Tamásnál*

TAMÁS *(kamerába, sokkal higgadtabban, mint korábban)* Kedves Követőim! Ígértem nektek mára videót, de nem a tervek szerint alakult a napom. Fél óra múlva misézek, ami online közvetítve lesz. Üres templomnak, nem egyszerű, de tudom, hogy lélekben itt vagytok velem. Bocsánat az elmaradt videóért. Képzeljétek, ma még egy járványkórházba is eljutottam, betegek kenetét osztani. Mint az egyházmegye egyik legfiatalabb papja, én kaptam meg ezt a feladatot. Nem volt egyszerű. Cserébe nagyon sokat tanultam a mai napból. Annyit szeretnék előjáróban elmondani, hogy ma jöttem rá, hogy mindenkinek milyen nehéz jelenleg. Egyesével, személy szerint mindenkinek másképp. Arra hívlak hát benneteket, hogy ne csak imával, de tettekkel, a szeretetünk kifejezésével is támogassuk egymást, forduljunk egymáshoz türelemmel… A többi gondolatomat meg majd a szentbeszédben hallani fogjátok. Tartsatok velem! Tamás atya voltam! Sziasztok!